b'\n_START_ARTICLE_\nGheorghe Sandu\n_START_PARAGRAPH_\nGheorghe Sandu (n. 21 ianuarie 1921, Calafat - d. iunie 2000) a fost un amiral rom\xc3\xa2n, care a de\xc8\x9binut func\xc8\x9bia de comandant al Marinei Militare Rom\xc3\xa2ne \xc3\xaen perioada 1961 - 1963.\n_START_SECTION_\nBiografie\n_START_PARAGRAPH_\nGheorghe Sandu s-a n\xc4\x83scut la data de 21 ianuarie 1921 \xc3\xaen ora\xc8\x99ul Calafat. A absolvit studii la \xc8\x98coala Naval\xc4\x83 N.M.S. "Mircea" din Constan\xc8\x9ba \xc8\x99i la Academia Militar\xc4\x83 General\xc4\x83 din Bucure\xc8\x99ti. A fost veteran de r\xc4\x83zboi._NEWLINE_Dup\xc4\x83 absolvirea facult\xc4\x83\xc8\x9bii, a lucrat ca ofi\xc8\x9ber cu naviga\xc8\x9bia pe torpilorul "N\xc4\x83luca", ofi\xc8\x9ber cu adjutantura \xc8\x99i transmisiuni pe cruci\xc8\x99\xc4\x83torul auxiliar "Dacia", ofi\xc8\x9ber cu adjutantura la comandamentul Ap\xc4\x83r\xc4\x83rii Teritoriului Dobrogea \xc8\x99i apoi ajutor al comandantului militar al portului Br\xc4\x83ila. A fost numit apoi la comanda remorcherului dragor "Maria", respectiv al remorcherului "Cantacuzino", activ\xc3\xa2nd apoi \xc3\xaen func\xc8\x9biile de comandant A.S.A. \xc3\xaen Compania Instruc\xc8\x9bie Cadre a Batalionului Geniu Marin\xc4\x83 \xc8\x99i apoi comandant al plutonului 2 din Compania 3 Recru\xc8\x9bi a Batalionului Mixt Marin\xc4\x83._NEWLINE_Dup\xc4\x83 ce a lucrat o perioad\xc4\x83 ca ofi\xc8\x9ber cu aprovizionarea la Batalionul Mixt Marin\xc4\x83, Gheorghe Sandu devine comandant al Companiei a 2-a Observare Constan\xc8\x9ba, pilot de baraj la Serviciul Siguran\xc8\x9bei Naviga\xc8\x9biei Sulina, \xc8\x99eful Serviciului Siguran\xc8\x9bei Navale \xc8\x99i ofi\xc8\x9ber cu naviga\xc8\x9bia al Flotilei de Dragaj din cadrul C.A.L.M._NEWLINE_\xc3\x8en perioadele 1950-1954 \xc8\x99i 1960-1961, c\xc4\x83pitanul de rangul III Gheorghe Sandu a de\xc8\x9binut func\xc8\x9bia de comandant al \xc8\x98colii Superioare de Marin\xc4\x83 din Constan\xc8\x9ba. \xc3\x8entre timp a lucrat ca ofi\xc8\x9ber secund pe nava-\xc8\x99coal\xc4\x83 "Mircea", \xc8\x99ef al Biroului 1 \xc3\xaen Sec\xc8\x9bia \xc3\x8enzestrare Materiale din C.M.M., \xc8\x99ef al \xc8\x98colii Militare de Marin\xc4\x83, comandant al Flotilei de Dun\xc4\x83re, comandant al Brig\xc4\x83zii 230 Nave Fluviale, \xc8\x99ef de stat major al C.F.N.M., \xc8\x99ef al Direc\xc8\x9biei Hidrografice._NEWLINE_La data de 19 aprilie 1961, Gheorghe Sandu a fost numit \xc3\xaen func\xc8\x9bia de comandant al Marinei Militare Rom\xc3\xa2ne, pe care a de\xc8\x9binut-o p\xc3\xa2n\xc4\x83 la 29 noiembrie 1963. Ulterior a \xc3\xaendeplinit func\xc8\x9biiale de \xc8\x99ef al Catedrei de Tactica Marinei din cadrul Academiei Militare Generale, \xc8\x99ef al Sec\xc8\x9biei Marin\xc4\x83 din Direc\xc8\x9bia Opera\xc8\x9bii a Marelui Stat Major, adjunct al ministrului Transporturilor \xc8\x99i Telecomunica\xc8\x9biilor \xc8\x99i \xc8\x99ef al Departamentului Transporturilor Navale, respectiv \xc8\x99ef de stat major \xc8\x99i loc\xc8\x9biitor al comandantului I.C.I.T.L. Bucure\xc8\x99ti._NEWLINE_La data de 21 februarie 1981, Gheorghe Sandu a fost trecut \xc3\xaen rezerv\xc4\x83, cu gradul de viceamiral. A fost primul pre\xc8\x99edinte al Ligii Navale Rom\xc3\xa2ne. Ulterior, prin Decretul nr.198 / 21 octombrie 1994, pre\xc8\x99edintele Rom\xc3\xa2niei, Ion Iliescu, l-a \xc3\xaenaintat la gradul de amiral \xc3\xaen retragere. _NEWLINE_Viceamiralul (r) Gheorghe Sandu a \xc3\xaencetat din via\xc8\x9b\xc4\x83 la \xc3\xaenceputul lunii iunie a anului 2000.'